정조 6년
壬寅七月二十二日未時。上御誠正閣。大臣備局堂上。引見入侍時。領中樞府事金尙喆。判中樞府事鄭存謙。領議政徐命善。右議政李福源。行知中樞府事具善復。行戶曹判書金華鎭。行判尹李命植。右參贊鄭尙淳。兵曹判書金熤。工曹判書徐有慶。吏曹判書李性源。禮曹判書徐有憐。刑曹判書鄭昌聖。咸春君李昌運。行副司直李邦一。兵曹參判徐有寧。吏曹參判鄭一祥。行副司直蔡弘履。禮曹參判金文淳。大司憲金履素。大司諫李敬玉。司諫徐有成。掌令魚錫齡李夔。持平柳協基黃仁炫。校理金履正金載人。修撰尹尙東洪文泳。副修撰李顯模。正言韓用龜。行都承旨嚴璹。左承旨徐有防。右承旨李在學。右副承旨沈念祖。同副承旨林錫喆。記事官趙興鎭李祖承。事變假注書馬思仁。別兼春秋鄭東浚金載瓚。二直提學鄭志儉。檢校直閣徐鼎修。檢校待敎徐龍輔。以次進伏訖。上曰。大臣出城。則政院之微稟例也。今日李判府事。自金吾轉向門外云。政院何無一言耶。在學曰。俄者果使錄事言送。而在於臺啓已發之後。故姑爲退送矣。上曰。大諫事誠非矣。判府事上箚之擧。非在近日。旣是去月晦間之事。則今過一朔之後。忽此發啓者。果何擧措。前左相處分。實出於懲一勵百。警勅一世之意。而近來世道淆雜。無所止泊。果有如此之慮。故朝筵至以諛悅爲敎。則或可諦聽。以爲息鬧之地。而今乃反是。大抵三司合啓。非比尋常。事且重大。事苟當爲。則何待閱月之後。若曰可已。則何必追提於今日。朝廷之上。公議掃地。而惟看上意之如何。以爲進退者。豈不萬萬駭然耶。命善曰。物議則固有之云矣。上曰。不先不後。啓發今日。豈無希旨之嫌。而安免諛悅之罪耶。臺閣言論。無一可恃。至有如此之事。竊爲世道慨然也。且臺啓已爲入啓乎。命善曰。臣等俄於閤外聞之。則啓辭自臺廳。傳於承旨之後。繼有次對之命。故未果入啓云矣。上曰。然則判府出城。果在臺啓前矣。何以臺啓之已發仰奏耶。在學曰。諸臺已傳啓於承旨。故在院諸臣。亦皆輪看。而正書未畢。雖未及入啓。此是已發之啓。則出城言送。適在是時。果不得微稟矣。上曰。前左相處分。予豈得已耶。日前賓筵。縷縷下敎。則似可諦聽。而終無引罪之意。董正百僚。以靖世道。雖不可責之於今世之大臣。職是俱瞻。擧措乖當。處分安得不然。前左相本以畏約之性。今忽强梁者。此無他。近來朝廷之上。風習不能寧謐之致。是以竝與官師相規而無之。是非不明。義理愈晦。朝下處分。予有深量。付諸無隱之義。則入侍臺臣。親聽下敎。甘歸諛悅。不以爲難。甚可怪也。且跡雖如此。情固無他。則自下爭執。亦可也。事係甚重。啓不可已。則何待今日而後。可也。以此以彼。事涉希旨。臺臣不可謂無罪。若以處分。謂之過當。則予將受而爲過然。而此有不然者。處分不過一時警勵之意。苟非極罪。則三司之相率發啓。豈無承望之嫌耶。入侍三司。一竝推考。可也。在學曰。藥房都提調。方來待於閤外矣。上曰。入侍。興鎭承命出。與鄭弘淳偕入進伏。尙喆等進前曰。日間聖體。若何。上曰。一樣矣。尙喆等曰。臣等無狀不肖。今承下敎。誨責備至。臣等惶愧無地矣。上曰。卿則以引年之人。何獨於是事而爲引義之端乎。尙喆曰。輿疾討賊。古人攸行。雖是休退之臣。固當懲討之不暇。臣旣帶職名。又參鞫庭。則情地豈異於他大臣哉。上曰。朝廷之是非。施措之得失。固當責之於首揆矣。近來名義掃地。而果能思撟救之方。世道日下。而亦果有鎭安之計乎。大抵鎭安二字。是予斷斷苦心。且名義。有國之大者。則大官恬嬉。庶僚玩愒。今日如昨日。明日如今日。世道朝象。一無可言。要欲鎭安。而無對揚底心。又將明義。而無承佐之人。似此之憂。不一而足。試以向日鞫獄事言之。緩歇以治。究竅不嚴。獄體由是而解弛。人心由是而怠忽。湖賊投疏之變又出矣。雖有包莊凶逆之心。名之以上疏。則安有不言伏以。難於稱臣者乎。此實萬古所無之逆。旣以發捕之後。設鞫處所之請。問郞差下之擧。一時爲急。而政院不請處所。大臣不差問郞。當日光景。實難爲諭。丙丁治獄之時。治獄諸臣。果有沬血飮泣之意。而至於今番。則疎虞莫甚。自推鞫以來。豈有如此之擧乎。蓋治獄不嚴。則義理以之而晦塞。彝倫以之而斁敗。卿等旣居具瞻之位。當圖闡明義理。以爲鎭安之道。而實效未聞。卿等自反。未知爲如何。而予實爲深慨者也。且左相事。情雖無他。跡近厭避。故頃日筵中之敎。不啻丁寧。則以爲。今乃大覺後無如是云者。是豈成說乎。警勵一世收拾人心之責。專在於大官。而大僚如此。小官可知。尤所慨然者。緩論在上。淸議在下。以爲扶植世道之萬一。自古已然。今乃反是。倫綱法紀。壞場無餘。如此朝廷。將何以措治乎。不憚煩複。玆又下敎。卿等各自淬勵。以持將頹之倫綱法紀焉。命善曰。亘古所無之凶逆。當懲討之不暇。而其於治獄之際。不無懈緩之失。且人心之浮薄。世道之陷溺。當調劑鎭安。而身居此任。不能對揚聖意之萬一。若論其罪。則臣爲之首。譴責之典。當自臣始然後。庶僚亦可懲畏矣。夫人臣之知遇於君父者。從古何限。而未有如臣者。則受恩如天。孤負至此。一則臣罪。二則臣罪。乞賜斧鉞之誅焉。上曰。今此下敎。卿等以爲如何耶。若以爲不可。則當還收矣。尙喆曰。高高在上。聖鑑孔昭。洞諭群下之罪。俾示覺悟之道。此實聖德之事。臣等不勝欽仰之忱矣。命善曰。自承朝筵下敎之後。臣益覺臣罪之萬萬。百爾思度。以臣才量。實無挽回之望。不忠無狀。辜恩負國之罪。無復可達。亟賜處分。是臣區區之望也。福源曰。臣久居非據之職。不能鎭安。以致變怪之層出。莫非臣罪。乞賜處分焉。上曰。右相則過矣。世道之責。專在於領相。卿何如是乎。命善曰。此莫非臣之罪也。若不罪臣罪。則人無知警矣。存謙曰。被罪之前。何敢晏然入來。而事係懲討。不得不冒沒登筵矣。命善曰。臣於閤外。伏見傳敎。則有罪人勿爲拿來。而以按覈使査問之命。臣等不勝驚慮。敢此求對矣。此逆之窮凶極惡。亘古所無。而不爲拿鞫嚴覈。付之一按使行査者。豈不大損於國綱。而有壞於獄體乎。上曰。備忘俄已還收。則卿何有是言耶。命善曰。備忘則雖有還收之命。而宣傳官旣已下去。則罪人去就。不在於還收與否。旣拿旋送。非但有駭瞻聆。其在獄體。豈不疎虞乎。福源曰。按覈與鞫獄。事體自別。此等凶逆。何可付之於按使而治之乎。上曰。近來治獄之道。莫甚懈弛。反爲疎虞。故予欲於正卿中。擇差一人。使之按覈。而雖以事體言之。兵判有受命出戰之法。此亦一例也。其於國體。有何所損乎。此罪人。不過談笑處之。不費聲氣之事。而朱子曰。名義若此。稽顙接頂。無所不至。此是憂歎世道之言也。以今世方之。則亦類是也。豈不大可懼哉。命善曰。向日治獄之不善擧行。莫非臣罪。固無可達。而以獄體論之。則以正卿按獄。雖爲詳覈。盡得其實。終不如拿來嚴問之爲愈。旣有王府。則決不可若是苟且。國體之損傷。不可不顧矣。命植曰。臣於伊時。亦參鞫庭。則是亦臣等之罪。無辭可達。而至於今番處分。未蒙還收。則輿憤之莫泄。已無可言。獄體之壞損。實爲悶慮矣。善復華鎭等曰。如此窮凶絶悖之類。豈可付諸按使而治之乎。履素等曰。亂臣賊子。何代無之。而豈有如此賊之凶獰。亘古今通天地所無之變怪乎。旣已發捕之後。還爲下送。以按使治之。決非重獄體之道。其在貽羞朝廷。亦可曰不些。亟收成命焉。上曰。頃者推鞫時。領相外。無一人開口發問者。治獄之緩忽。莫此爲甚。是亦觀世道之一端。貽羞朝廷。實爲不些。是以正卿之特命按使。誠有深量。正卿是秩高之人。而且禮判有剛明才。故一則重其獄也。一則擇其人也。是不欲貽羞朝廷而然也。何以按使之治獄。謂貽羞朝廷也。弘淳曰。自本道按覈。雖有已例。而如此凶逆。何可付按使治之乎。敬玉曰。宣傳官旣已下去。則更有召還之命然後。可以及期拿來。伏願亟收成命。以重獄體焉。上曰。宣傳官下去時。以罪人如在洪忠境內。則還爲下送。若入京畿之境。則仍則拿來之意。有所分付矣。計其日字。似過本道境內。卿等勿以爲慮焉。履素等曰。治逆不誠之罪。群下固當甘受。而如以治獄不誠。付之於按使。則豈不重貽羞於朝廷耶。至於重獄體之道。則殿下當可體念。乞收成命焉。昌聖曰。群下有罪。則固當罪之而已矣。今以治獄之不誠。不顧國體之壞損。以按使治之。則將置大臣於何地乎。上曰。國體之壞損。不過一時之事。而鞫獄之愼嚴。自是四百年流來之法。以此較彼。孰重孰輕。頃日訊囚。極甚歇後。有當問而不問者。有當覈而不覈者。今若拿來。又復如前。則萬世倫綱。其將掃地。民彝物則。無所賴恃。朝廷之羞。實無可言。如此則初不如就捕之爲愈。故煞費心慮。乃有俄者下敎矣。熤曰。湖西風習。自來獰猂。而近日逆獄縷出。人心無一可恃。若於此逆。不爲拿鞫。則非但聽聞之有所疑訝。怪鬼之輩。無所懲畏矣。尙淳有慶等曰。自本道按獄。雖有已例。亦不過一時通變之擧。如此凶逆。往牒所無。則不可付之於按使。亟允諸臣之請焉。上曰。全保世臣。鎭安世道。雖是今日之急務。而近來朝廷之事。無一人擔着做去者。人心陷溺。變怪層出。前左相處分。安得不然。今玆之敎。又安得不諄複乎。恬憘玩愒。自大臣下至小官。以爲常事。至於向日推鞫而極矣。其所發問之際。怠緩莫甚。以致獄情之疎虞。乃有親問之擧。卿等之難於詳問者。爲其世道之鎭安乎。慮其獄事之漫延乎。是未可知也。命善曰。治獄不審。臣合被重律。而日勢已晩。宣傳官趁卽下送。以爲拿來之地。宜矣。履素等曰。以罪人還送事。宣傳官俄已出去。則今定別使。以止其行然後。可以及期入來。亟從大臣之請焉。喆模等曰。本道按査。終非重獄體之道。卽爲拿來。宜矣。上曰。備忘旣已還收。則宣傳官下去與否。卿等何以知之乎。命善曰。以密旨下送事。有馬牌入之之命。故臣等亦以知之矣。上曰。旣曰密旨。則其中辭意。何敢臆料。而馬牌終不入之乎。承旨事。誠爲駭然矣。命善曰。密旨下敎。旣在於備忘還收之後。則馬牌何可循例入之乎。上曰。逮捕罪人。年近七十云。故昨已密諭。使之緩緩作行。而所到處仍囚。使都事卽爲狀啓矣。狀啓入來後。可知其在於某道境內耳。履素等曰。旣命緩行。則似不過洪忠境內。如待狀啓。則日字漸至差晩。亟賜處分焉。上曰。予已有深量者。諸臣何如是煩聒也。昌聖曰。此非敢煩聒而然也。輿憤所激。玆不得不已也。履素等曰。臣等若不得請。則雖對輿儓之賤。無面可見矣。上曰。諸臣之請。非不欲俯從。而復如前獄之無實。則世道之憂。豈不深慮耶。命善曰。爲臣子者。不能盡分。以貽聖心之憂慮。若論其罪。則萬死難贖。而豈可以此不念獄體之有損乎。尙喆曰。頃日治獄。旣其疎虞。則今於此獄。亦未敢預料其善爲然。而獄體甚重。按覈之命。恐非至當矣。命植曰。臣等數人。不善周旋。罪固難逭。亟賜處分於臣等而旣拿之凶逆。則不可還送。卽爲拿來。宜矣。上曰。卿等之如是爭執。此何擧措。當初下敎。旣有深量。則是非收還之事。謂予可聽。相率來請。無乃以自上處分。姑爲如是。以觀卿等之强聒耶。是亦上下不相孚之一端。豈不慨然乎。弘淳曰。若如聖敎。則人臣豈有覆難之言乎。惟其言莫如違。古人攸戒。諸臣之請。旣非有悖義理者。則俯從。宜矣。上曰。卿言好矣。惟予今日之敎。則有異於是矣。華鎭等曰。今此仰請。旣係臣分之所不可已者。則雖有下敎。大臣以下。決不當奉承矣。上曰。御將出去。昨日所去將校入來與否。知入。邦一承命出。敬玉等曰。竟日仰請。未蒙允兪。其在下情。極爲抑鬱矣。履素等曰。今日仰請。亦或强爲之事。則此固臣等不誠之罪。而輿憤愈激。國論已定。不得請則決不敢退。俯賜允從焉。命植曰。臣則負罪之人。固不敢畢辭仰奏。而還收成命。實無所損於聖德矣。有寧曰。若以不善治獄。自外按査。則王府置之安用乎。璹曰。以罪之輕重。當斷其拿捕與否。安以道之遠近。以決其去就乎。念祖等曰。本道若以密啓上聞。而自上處分。又以密旨。則在廷諸臣。無所聞知。此無可論。而旣已聞知之後。則爲臣子者。固當沬血請討。安敢含默乎。上曰。當更量處分。大臣姑爲就坐。可也。邦一回奏曰。將校姑不入來。故三營將校。又爲發送矣。命善曰。小臣雖極無狀。豈敢設施巧計。試探上意。强爲煩聒乎。俄伏承上下不相孚之下敎。實不勝抑塞之至。不知所達矣。上曰。領相過矣。俄者下敎。蓋出於慨世道之意。而以大體言之。小無指着於領相之事。則何如是過當耶。弘淳曰。領相旣當着百事。則安得不如是乎。命善曰。臣誠未仰格。至承此敎。罪實難贖。更無所達矣。上曰。旣捕還送。已送又拿。雖有銷刻之歉。而大臣如此。敬禮之道。何顧於是。當還收矣。命善曰。有下敎然後。罪人可以拿來矣。命書罪人拿來密旨訖。上曰。御將持此傳敎出去。定送本營將校。可也。邦一承命出。命善曰。罪人拿來後。當以推鞫擧行乎。上曰。以推鞫爲之。可也。命善曰。澤徵方有緊急之慮云。臣等若又犯染。則闕內出入。實有不安者。以慶熙宮庭鞫擧行。似爲便好。故敢達。上曰。澤徵有緊急狀乎。判義禁可知之矣。命植曰。緊急事則臨時爲之。故姑不入來。而俄聞都事之言。則雖於今夜。不無致斃之慮云矣。上曰。旣非時御所。則似無庭鞫之例。未知爲如何也。尙喆曰。前例有無姑捨。旣不可於本府。則豈無通變之道乎。命書榻敎曰。罪人拿來後。庭鞫爲之處所。以慶熙宮爲之。上曰。此傳敎。則罪人入來後。頒布。可也。命善曰。禁府都事有闕。代令該曹口傳差出。何如。上曰。依爲之。出擧條福源曰。都事中又有拿處之人。此亦合有變通之道矣。上曰。大臣待命時。錄事言送。在於朝前。而都事則向午來言。極爲駭然。此亦出代。可也。邦一進伏。上曰。騎士或有入來者乎。邦一曰。騎士則尙無一人入來。而龍虎營敎鍊官。俄纔入來。故聞其消息。則以爲。都事二十日四更量。過果川界。而追後下去宣傳官。則鷄鳴時經過云矣。履素敬玉履正等曰。噫嘻。痛矣。逆澤之本末。至險凶也。毛髮皆罪惡也。跡其通籍以後。行己持身。情狀則鬼蜮。蹤跡則鷹犬。種種凶譎之狀。指不勝屈。而至於昔年一書。至凶至憯。承逆禧之風旨。爲賊彦之前茅。此已覆載間所不容之凶賊。而天網太疎。邦刑久逭。公議擯斥。輿人憤嫉。今幾年矣。近因隄防之不嚴。遂以廢棄而復起。隆恩不思其報效。濫職反長其凶猾。陽托應旨。投進凶疏。滿紙叫嚷。極其陰慘。其心所在。路人所知。敢以獲戾神明四字。擬之於不敢言之地。已露其無臣節之心。而繼又以天討天誅之刑。謂之以芟艾斬伐。凶醜凶孽之徒。謂之以湖海儒獄。若其私書。又以如此變年生。亦何爲爲言。噫嘻。痛矣。丙丁以後。諸賊是何等劇逆大憝。而渠乃稱之以喬木。稱之以儒獄。潛售顧措之意。至發無生之歎耶。至若架虛鑿空。指無謂有。專出於誣聖躬惑衆聽之計。而受最中執手之托。濟義翊怨國之惡。聯枕綢繆。同心糾結。始售嘗試之陰謀。又募殿後之凶徒。行貨嗾囑。粧出凶白。有源之招出。而表裏和應之狀。後先排布之跡。彰露無餘。又以文書之所見捉者言之。三疏退却。謂筵席之密敎。而至曰默想光景。還發一笑。其所謂立朝錄中三字六字等說。尤極窮凶絶悖。其外許多書札中。橫說豎說。無非犯上不道之言。而乃於推鞫之時。不少人迫脅桁楊之說。直與能賊不道之語。一串貫來。又於帳殿親問之時。稱我不稱臣。十次二十次三十次遲晩等說之咆哮悖勃。誠窮天地亘古今所未有所未聞之劇惡凶賊也。陪扈諸臣。環衛軍卒。莫不扼腕裂眦。奮臂墜膽。至有憤極而泣者。而旣不得卽地剮裂。還下府獄。貸頭假息。拖至于今。連日不絶口之詬罵。又及於聖躬及坤殿而其所不忍聞不忍說者。百倍於帳殿鞫問之時。至有守獄之卒。驚惶奔告。金吾之堂。憤惋請對。凶逆之亂言不道。從古何限。而若其至凶獰絶悖惡。愈往愈慘者。豈有如此賊者乎。凶如此賊。逆如此賊。亂言悖說。亦如此賊。而忍與之伈伈泄泄。共戴一天乎。至若此賊獄中之又出一字凶言。歷數古今。雖以臠屍之莽。跽斬之敦。猶未有此等凶言。而此賊則詬天罵日之不足。乃敢戟手刺口。肆其梟心獍腸。臣等尙與此賊。有一日俱生之心。則豈敢曰殿下之臣子也哉。噫嘻。此時何時。人心晦塞。天彝斁絶。危機凶鋒。必將無國而後已。二賊之凶獄未了。西湖之變書又出。以此賊尙未顯戮之故。人心遑遑。景色愁痛。此啓未允兪之前。臣等更何顔面。忍出禁扃外一步地乎。請大逆不道遲晩罪人澤徵。卽刻內移送海島。亟施肢解之典。上曰。向日之旣從旋寢。予意亦出不得已。伊時筵敎。卿等未之聞乎。履素敬玉履正等曰。今日人心世道之莫可奈何。亂臣賊子之無所忌憚。專由於懲討之不嚴。噫嘻。懲討之不嚴。群下之罪也。徒爲一身計。而不知君讎國賊。或拘顔私地。而罔念大義公憤。因循玩愒。掩護周遮者。爲此日馴養賊勢之患。殆乎滔滔皆是。而豈意具瞻之地。乃有蔑公之人耶。噫。最中之挾兩姪而釀二凶。鞫案俱在。衆目皆覩。罵日之凶言。特借澤白之口。而指使者最中也。滔天之逆謀。傳得榮德之心。而蹈踉者最中也。噫。彼洪樂性。以參鞫大臣。耳聽明白之證。目見勃慢之狀。則大官之憤惋。宜異庶僚。戚屬之驚痛。當倍他人。而乃於諸大臣聯箚之時。强引私義。敢陳各箚。囫圇之說。殆若立異者然。彌縫之狀。專出塞責底意。尤可異者。曾以滅親之義。尙討同堂之賊。今爲參鞫之相。反護戚親之逆。親疎之輕重有間。而前後之處義不同。擧措則全沒誠實。關係則大壞隄防。公議駭惑。而恬不自引。聖諭諄懇。而亦不知感。前席登對。少無訟罪之意。一世含默。徒長遂非之心。揆以執跡之論。焉逭負國之罪。而聖度太寬。姑施薄勘。輿情拂鬱。儻復如何。臣等忝在三司。俱犯不言之罪。豈合抗顔開口。而當此凶變接踵。邦憲解紐之日。決不可仍置不論。請前左議政洪樂性。中途付處。上曰。大臣本心。非不照燭。伊時擧措。外面觀之。爲大臣不勝慨咄。特從無隱之義。纔施譴罷之典。予意竊欲使大臣知警。以勵具僚。卿等之如是葛藤。實非意想所及。苟是久鬱之公議也。則不先不後。啓發於今日。又是莫曉之一端。以此以彼。付處之律。太不襯當。亟停勿煩。上曰。前左相處分。以無隱之意。若視薄譴。是不過一時警勵之擧。則臺臣之不竢公議。遽然發啓。此何事也。是不可無罪矣。履素敬玉履正等曰。噫嘻凶賊之變怪日出。而朝廷之隄防日弛。私意不能勝公法。大官不能董一世。涓涓不塞。至於滔天。馴致今日之人心世道。思之至此。寧不痛心。判府事李徽之。身爲參鞫之大臣。目見最中之逆節。乃於諸相臣聯籲之時。托以戚屬之不遠。强隨時相之別箚。事極不誠。迹涉立異。輿情駭惑。可勝言哉。噫。大臣爲國家討凶賊之義。視私家循戚好之計輕重何如。而明知凶逆醞釀之本。甘犯私黨掩護之罪。古大臣乃心王室之道。雖不可深責於此相。而其在正人心明大義之道。宜從大官始。請判中樞府事李徽之爲先削奪官爵。門外黜送。上曰。胥命批旨旣諭。削黜之請。萬萬過當。亟停勿煩。上曰。此大臣。與前左相有異。雖同爲別箚。而箚頭箚末。不無間焉。尤爲過當矣。仍命書傳敎曰。前左相譴罷之擧。實出於警一勵百之意。予豈一毫不諒大臣本情而然哉。然臺啓措語。太欠稱停。況朝筵退出時筵敎。又何等丁寧。假令此是公議。譴罷之傳敎纔下。三司之合辭踵發。予於此有無窮之憂焉。此道一開。竊恐臺閣之大論。不無因上敎進退之嫌。由前由後。三司事。極其慨然。入侍三司諸臣。一竝推考。上曰。以大臣事。處分三司。而罰止推考者。果如何耶。命善曰。啓辭適發於今日者。事涉如何。而公議之拂鬱。亦已久云矣。上曰。苟是公議。何待今日而後發之耶。朝筵下敎。旣是丁寧。俄者下敎。又復諄複。則爲三司者安敢如是葛藤乎。履素等曰。奉朝賀金致仁。以逆尙之從姪。賊翊之外叔云云。未及畢達。上曰。臺臣事。萬萬駭然矣。今此擧措。旣出於希旨。則豈非奉行天討者耶。此路一開。必將禍人家國而後已。臺啓體貌。雖曰重大。而比諸世道之憂。豈不反輕。且摧折臺言。雖關後弊。其發也希旨。則豈無譴責之道乎。大抵一啓而句斷三大臣。前所罕聞。若此不已。世無完人。朝廷將空。此則決不可拘於體貌。難於處分。三司諸臣。一竝罷職。上曰。罷職傳敎。何不書出也。在學曰。啓辭姑未畢達。臣不敢奉承下敎矣。上曰。此豈承旨之所不可書者耶。啓辭甚重。安以罷職之人。而有傳啓之事乎。榻敎卽爲書出。可也。命書三司罷職榻敎。上曰。不必更出榻敎。俄者傳敎中。推考二字沫去。以罷職改書出。可也。上曰。三司前望單子入之。待下批牌招。出榻敎興鎭承命持入。上曰。因一大臣譴罷之命。繼發三大臣之啓。人心之陷溺。世道之危險。有不可言。而從今以後。朝廷處分。將不得罪一人竄一人耶。若有處分之事。則擧相奔披。至於今番事而極矣。人心之保合。已無其期。世道之壞亂。實爲深憂矣。三司前望落點訖。上曰。三司卽爲牌招。興鎭承命出。上曰。廟謨有可稟定者乎。命善曰。別無回啓之事。而有水操狀啓矣。上曰。奏之。命善曰。慶尙左水使具敍五。全羅左水使姜五成。右水使尹得逵。洪忠水使申㬚狀啓。以各其前洋。今秋水操。擇日設行爲辭矣。三南水陸操。旣因特敎。竝令停止。此狀啓置之。何如。上曰。依爲之。出擧條上曰。政事當日爲之。出榻敎命退。諸臣以次退出。